1.Úvod

Nariadením Európskeho parlamentu a Rady (EÚ) 2016/1624 zo 14. septembra 2016 o európskej pohraničnej a pobrežnej stráži sa rozšírili úlohy Európskej agentúry pre riadenie operačnej spolupráce na vonkajších hraniciach členských štátov Európskej únie. Aby sa zohľadnili tieto zmeny, bola premenovaná na Európsku agentúru pre pohraničnú a pobrežnú stráž.

Aktívna spolupráca s tretími krajinami je kľúčovým prvkom európskeho integrovaného riadenia hraníc.

V článku 54 ods. 4 nariadenia (EÚ) 2016/1624 sa stanovuje, že ak sa plánuje nasadenie tímov v tretej krajine pri činnostiach, pri ktorých budú mať členovia tímov výkonné právomoci, alebo ak si to vyžiadajú iné činnosti v tretích krajinách, Únia musí s dotknutou treťou krajinou uzatvoriť dohodu o štatúte.

V tomto oznámení sa uvádza vzor dohody o štatúte vypracovaný Komisiou v súlade s článkom 54 ods. 5 nariadenia (EÚ) 2016/1624.

2.Spolupráca s tretími krajinami v rámci nariadenia o európskej pohraničnej a pobrežnej stráži

Spolupráca s tretími krajinami je kľúčovým prvkom na zabezpečenie účinného riadenia vonkajších hraníc EÚ. Nariadenie (EÚ) 2016/1624 posilnilo v tejto súvislosti mandát agentúry Frontex. Agentúra podporuje a uľahčuje technickú a operačnú spoluprácu medzi členskými štátmi a tretími krajinami.

Agentúra môže spolupracovať s tretími krajinami aj v rámci dohôd o pracovných podmienkach. Agentúra môže nadviazať takúto spoluprácu s tretími krajinami v oblasti výmeny informácií, analýzy rizík, odbornej prípravy, výskumu a vývoja a pilotných projektov. Táto spolupráca sa môže uskutočňovať na území tretích krajín.

Agentúra môže koordinovať aj operačnú spoluprácu medzi členskými štátmi a tretími krajinami v oblasti riadenia vonkajších hraníc. V tejto súvislosti môže vykonávať činnosti na vonkajších hraniciach s účasťou jedného alebo viacerých členských štátov a tretej krajiny susediacej aspoň s jedným z týchto členských štátov so súhlasom tejto susediacej krajiny, a to aj na území tejto tretej krajiny. Do dohody o štatúte a do operačného plánu s danou treťou krajinou treba pridať osobitné ustanovenia pre prípad, že by počas operácií hraničného dozoru s treťou krajinou došlo k realizácii pátracích a záchranných operácií v prospech osôb v núdzi na mori.

Táto spolupráca posilní schopnosť agentúry pomáhať tretím krajinám pri riadení ich hraníc a migračných tokov. Ak sa plánuje nasadenie tímov v tretej krajine pri činnostiach, pri ktorých budú mať členovia tímov výkonné právomoci, alebo ak si to vyžiadajú iné činnosti v tretích krajinách, Únia musí uzatvoriť s dotknutou susednou treťou krajinou dohodu o štatúte.

Operácie sa vykonávajú na základe operačného plánu. Operačný plán musí schváliť členský štát alebo členské štáty, ktoré hraničia s operačnou oblasťou.

Pokiaľ ide o návrat, v nariadení (EÚ) 2016/1624 sa stanovuje, že agentúra môže organizovať a koordinovať operácie návratu s cieľom podporiť členské štáty pri návrate štátnych príslušníkov tretích krajín, ktorí sa neoprávnene zdržiavajú na ich území, v súlade s ustanoveniami smernice 2008/115/ES o návrate. Agentúra spolupracuje s príslušnými orgánmi tretích krajín v oblasti návratu vrátane získavania cestovných dokladov. V tomto rámci by dohoda o štatúte mohla v závislosti od prípadu napríklad poskytnúť členom tímu prístup k databázam tretej krajiny, ak je to potrebné na uľahčenie identifikácie neregulárneho migranta, ktorý má byť vrátený. Agentúra však nemá právomoc organizovať alebo koordinovať operácie návratu z tretích krajín. Európska služba pre vonkajšiu činnosť (ESVČ) bude poskytovať poradenstvo a podporu Komisii pri rokovaniach o týchto dohodách. Predovšetkým bude poskytovať poradenstvo týkajúce sa krajín, s ktorými by sa mali takéto dohody vyrokovať. ESVČ bude preto informovaná pred začatím procesu rokovaní s konkrétnou treťou krajinou a bude poskytovať poradenstvo a podporu v oblasti operácií, a to aj prostredníctvom delegácií EÚ, ktoré sa nachádzajú v príslušných tretích krajinách.

Agentúra informuje Európsky parlament o všetkých svojich činnostiach a vyhodnocuje spoluprácu s tretími krajinami vo svojej výročnej správe.

3.Vzor dohody o štatúte

Vzor dohody o štatúte vytvára rámec pre spoluprácu medzi agentúrou a jej tímami na jednej strane a príslušnými orgánmi dotknutej tretej krajiny na strane druhej. Mala by sa teda chápať ako zastrešujúci rámec pre vykonávanie viacerých činností.

Podľa článku 54 ods. 4 nariadenia (EÚ) 2016/1624 sa vzor dohody o štatúte musí vzťahovať na rozsah operácie, občianskoprávnu a trestnoprávnu zodpovednosť, úlohy a právomoci členov tímu, ako aj na dodržiavanie základných práv.

Vzor dohody preto obsahuje tieto osobitné ustanovenia:

v článku 1 sa stanovuje rozsah pôsobnosti dohody o štatúte, ktorý zahŕňa všetky aspekty nevyhnutné na vykonávanie činností na území tretej krajiny;

článok 2 obsahuje vymedzenie kľúčových pojmov použitých vo vzore dohody vrátane toho, že činnosť je spoločná operácia, rýchly pohraničný zásah alebo návratová operácia;